Nedlæggelse af uropatruljen i Hobro og manglende politi til flere episoder i Mariagerfjord Kommune får nu både restauratører og borgmesteren til at råbe vagt i gevær overfor politidirektøren.

Indehaveren af diskotekerne Buddy Holly i Hobro og Crazy Daisy i Hadsund har flere gange oplevet, at politiet ikke har tid til at rykke ud, og nu har Nordjyllands Politi også nedlagt uropatrujen i lokalområdet. - Man frygter jo, at vi bliver oversvømmet af narkotika og personer, der vil lave ballade, siger diskoteksindehaver Ricco Guldager Christensen. Den frygt deles af borgmester i Mariagerfjord Kommune, Hans Christian Maarup (Soc.dem.). Senest måtte han lægge øre til en episode i Øster Hurup, hvor politiet ikke kunne komme ud til en spirituspåvirket bilist. Derfor skriver han nu et kritisk brev til direktøren for Nordjyllands Politi. - Alt tyder på, at der er en underbemanding på stationen i Hobro og det kan vi jo ikke leve med, siger borgmesteren. Politidirektøren erkender, at der er et problem. - Der er for få betjente i Hobro, og det vil ikke blive før efter sommerferien, at vi kan få genoprettet en stabil personale situation, siger politidirektør Jørn Aaby. Se mere kl. 19.30